Foto: DXX Namanganda «Kalashnikov» avtomatini sotmoqchi bo‘lgan shaxs ushlandi. Bu haqda Davlat xavfsizlik xizmati xabar bermoqda. Kosonsoy tumanida yashovchi, 1983 yilda tug‘ilgan, muqaddam Jinoyat kodeksining 97- (Qasddan odam o‘ldirish) va 182- (Bojxona to‘g‘risidagi qonunchilikni buzish) moddalari bilan sudlangan A.O. Qirg‘izistonning Jalolobod viloyati Ola-buqa tumaniga borib, jinoiy sherigidan 1 dona AKS-74 jangovar o‘qotar quroli, 3 dona o‘qdon va 43 dona o‘q-dorilarni olgan hamda kontrabanda yo‘li bilan O‘zbekiston hududiga o‘tkazgan. DXXning Namangan viloyati bo‘yicha boshqarmasi xodimlari tomonidan viloyat bojxona boshqarmasi bilan hamkorlikda o‘tkazilgan tezkor tadbirda A.O. ushbu qurol va o‘q-dorilarni Namangan shahrida sotmoqchi bo‘lganida ushlandi. Hozirda mazkur shaxsga nisbatan DXXning Namangan viloyati bo‘yicha boshqarmasi Tergov bo‘limi tomonidan Jinoyat kodeksi 246- va 248-moddalari bilan jinoyat ishi qo‘zg‘atilib, qamoq ehtiyot chorasi qo‘llanilgan.